  Майя Бывальцева Удмуртиысь йӧскалык лыдӟетъюртлэн Йӧскалык но шаертодон литературая центраз (Удмурт урам, 264) удмурт кылбурчилэн Владимир Романовлэн 75 ар тырмонэзлы сӥзем «Тол ортчоз но ожо ӝужалоз» адӟытон ужа. Аслаз бичетъёсыныз но солы сӥзем гожъямъёсын возьматон гудырикошконозь ужалоз, ивортэ ужъюртлэн пресс-службаез. Владимир Романов пиналъёслы но бадӟымъёслы даслэсь трос книгаос гожтӥз. Устоосыз кылбур бичетъёсыз пӧлын – «Мынам тулысэ» (1967), «Покчи гужем (1975, пусъемын Удмуртиысь комсомоллэн премиеныз), «Йырберыктон турын» (1987), «Чебер мако бакчае» (1990, пусъемын УАССР-лэн кун премиеныз), нылпиослы кылбуръёсын книгаосыз «Тыметын шунды уя» (1966), «Луд кеч салам» (1984), «Играй с нами» (1971) но мукетъёсыз. Вань та изданиос адӟытонэ пыризы. Кылбурчилэн кыкез книгаез – «Поющий узор» (1977) но «Гуслей звонкая струна» (1985) – Москваын «Современник» издательствоын потӥз. Эшшо одӥгез адӟытонэ пыртэм бичетэз Йӧскалык лыдӟетъюртлэн кичӧлтэмезъя кылдытэм «Память Удмуртии» элькун программа улсын 2004-тӥ арын поттэмын вал. «Ваёбыж кар = Ласточкино гнездо» бичетын удмурт но ӟуч кылъёсын кылбуръёсыз печатламын. Владимир Роман Александр Пушкинлэсь, Владимир Маяковскийлэсь, Пабло Нерудалэсь, совето кылбурчиослэсь ужъёссэс удмурт кылэ берыктылӥз. Аслаз ужъёсыз озьы ик трос кылъёсы берыктэмын.  Владимир Васильевич Романов – удмурт совето кылбурчи, журналист, СССР-ысь гожъясьёслэн огазеяськонзылэн ёзчиез. Вордскиз 1943-тӥ арын 1-тӥ гудырикошконэ Татарстанысь Бавлы ёросысь Удмурт Татышлы гуртын. Дышетскиз Педагогикая удмурт кун институтысь историяя но кылосбуръя факультетын (али УдГУ), нылпиослы «Дась лу!» газетын. Удмуртиысь гожъясьёслэн огазеяськоназы литературая консультант но тӧроезлэн воштӥсез луыса ужаз. 1980-тӥ арысен гожъяськон удысэз профессиональной ужен лыдъяськыны кутскиз. Улонысь кошкиз 1989-тӥ арын. Тегъёс: Лулчеберет Ижкар Литература Удмуртия удмуртъёс гожъясьёс Йӧскалыклыдӟетъюрт кылбурет  